मानास माहारियारि हाग्रामायाव भुयानपारा रेनजनि कामेस्वर बर बिथांनि दैदेननायाव अमा थाउक्रि फिसा हगारदों । मानास माहारियारि हाग्रामानि आइ एप एस सामलाइगिरि अमल चन्द्र सर्मा लोगोसे बारग सामलायगिरि रघुनात बर बिथांमोननि नुजाथिनायाव दिनै बाक्सा जिल्ला सालबारि महाकुमानि साखाथियाव थानाय मानास माहारियारि हाग्रामानि भुयानपारा रेनजनि बिखायाव दिनै माब्रै अमा थाउक्रि फिसा हगारदों । मानास माहारियारि हाग्रामाया हाग्रामा महरै फोसावजानाय समावनो अमा थाउक्रिनि थाखाय मुलुगाव मिथिजायोमोन । नाथाय गेजेर ससेयाव अमा थाउक्रिनि बिबांआ गोबां खम जालांनायखौ नुनो मोनदोंमोन । बेबादि खम जाबोनाय थासारिखौ नुनानै गुवाहाटी बसिसट रेनसाव लांनानै अमा फिसानि जोलैखौ बारायहोफिननानै थांनाय बोसोराव मा 14 था अमा थाउक्रिनि फिसा हगारफैफिननाय जायो । लोगोसे बे बोसोरनिनो दाखालि थांनाय 22 जुनखालि मा 8 था अमा थाउक्रिनि फिसाखौ हगारफैदोंमोन आरो दिनैबो मा 4 हगारनाय जायो । थांनाय बोसोरनिफ्राय लानानै दिनैसिम गासै मा 26 अमा थाउक्रिनि फिसाया हगारजाबाय । गोबां दावबायारिफोर फैनानै मानास हाग्रामानि समायना मिथिंगानि महर आरो जिब जुनारफोरखौ नुलांनानै गोजोननाय मोनलांनाय बायदिखौ फोरमायलांङो ।